<classify> MTOTO mwenye umri wa mwaka mmoja na miezi mitatu, Msali Jijanda anayeishi Kitongoji cha Mabalaturu, Kijiji cha Isakamaliwa katika Kata ya Isakamaliwa Wilaya ya Igunga mkoani Tabora, ameuawa baada ya kunyakuliwa na fisi wakati akicheza na wenzake mbele ya mama yao mzazi. Akizungumza huku akibubujikwa na machozi, baba mzazi wa mtoto huyo, Jijanda Maguja alisema tukio hilo limetokea juzi saa moja usiku katika kitongoji hicho.Maguja alisema mwanawe alikuwa akicheza na wenzake nyumbani kwake, lakini muda mfupi fisi alitokea na kumnyakua mtoto huyo na kutokomea naye kichakani. Alisema akiwa anamfukuza fisi huyo, kwa namna ya ajabu fisi alimwacha mtoto na kumrudia yeye akamshambulia na ndipo alipoanguka na kuzimia. Maguja aliongeza siku ya pili wananchi waliendelea kumsaka fisi huyo bila mafanikio, na baadaye waliona nusu ya mwili wa mtoto huyo kwenye kichaka huku baadhi ya viungo kuanzia kiunoni kushuka kwenye miguu vikiwa vimeliwa na fisi huyo. Aidha, alisema baada ya kuona nusu ya mwili wa mtoto huyo, wananchi walianza msako tena kwa kutumia pikipiki na kufanikiwa kumwona fisi huyo na walipomfukuza kwa pikipiki, fisi huyo alianguka na waliposimama pikipiki ilizima jumla na ndipo fisi aliondoka na kupotea jumla.Diwani wa Kata ya Isakamaliwa, Dotho Kwilasa alithibitisha mtoto huyo kuuawa kwa kuliwa na fisi, ambako alisema hadi sasa wanaendelea kumsaka fisi huyo wakishirikiana na Idara ya Maliasili Igunga.  <topic>: KITAIFA 